DA eis verskoning van Ramaphosa oor plaasmoord-opmerking(Foto: pixabay) Die DA het pres. Cyril Ramaphosa in ŉ ope brief gevra om die stelling wat hy in 2018 aan die nuusdiens Bloomberg gemaak het – dat daar “geen moorde op boere … wit boere in Suid-Afrika is nie” – terugtrek en daarvoor om verskoning vra. Die opmerking het destyds ŉ herrie veroorsaak en die stof daaroor wil net nie heeltemal gaan lê nie. “As die amptelike opposisie vra ons jou nou om die saak eens en vir altyd ter ruste te lê. In 2018, toe jy die bewering gemaak het, is 54 boere en plaaswerkers wreed op Suid-Afrikaanse plase en kleinhoewes vermoor. Daar was 394 wrede aanvalle,” het Dianne Kohler Barnard, die DA se woordvoerder oor staatsveiligheid, gesê. “Boere (swart en wit), plaaswerkers (swart en wit) en besoekers aan plase (swart en wit) is vermoor en word vandag steeds vermoor. Die moorde gaan dikwels gepaard met die wreedste marteling van boere en hul werkers, hul ouers, hulle vroue en hul kinders. Wat jy tóé gesê het, was onwaar.” Ramaphosa het sowat tien maande voor die gewraakte stelling aan die Nasionale Raad van Provinsies gesê die regering veroordeel moorde op plase en dat dit stopgesit moet word. Die DA sê dit is onseker waarom Ramaphosa dit net ŉ paar maande later sou ontken. Kohler Barnard sê plaasbewoners word jaar na jaar in die steek gelaat. “Vanjaar, tydens die afsonderingstydperk, het ons ŉ groot toename in aanvalle op plase en kleinhoewes gesien toe die regering die patrolliestelsel wat plaaseienaars self op die been gebring het in ŉ poging om hul families veilig te hou, stopgesit het. Pres. Cyril Ramaphosa (Foto: Jairus Mmutle/GCIS) “In April was daar 17 aanvalle en een moord. In Mei was daar 19 aanvalle en vier moorde en verlede maand was daar 56 aanvalle en sewe moorde – dus 12 moorde en 88 aanvalle net in hierdie drie maande.” Volgens Kohler Barnard sê boere vandag steeds dat hulle beledig en seergemaak voel deur die president se ontkenning van die aanvalle omdat dit bloot nie waar is nie. “Daar word geglo dat jou opmerkings sommige karakters in ons land vrymoedigheid gegee het om openlik te vra dat diegene wat op plase werk tot die dood toe gemartel moet word.” Die DA het vroeër al gevra vir ŉ nasionale debat om die kwessie te bespreek en saam ŉ oplossing vir die vlaag moorde en aanvalle te vind. “Jou opmerking sny vandag nog net so diep as in 2018 en op ŉ tyd wat kinders in hul beddens geskiet word, ŉ swanger vrou se keel voor haar skreeuende kinders afgesny word en terwyl ŉ man met ŉ panga opgekap word, vra ons dat jy die stelling terugtrek. “Nie net vra ons dat jy dit terugtrek nie, maar ook dat jy om verskoning vra aan die mans en vroue in landelike gebiede wat in vrees leef terwyl hulle steeds 24 uur van die dag en sewe dae van die week werk om die land te voed. “Slegs dan gaan hulle begin voel soos gewaardeerde lede van dié strategiese bate in ons land terwyl hulle dag en nag werk om ons grootse land kos te gee.” Ramaphosa het Woensdagaand, tydens die tweede presidensiële imbizo, wel die regering se kommer oor plaasaanvalle uitgespreek. Hy is tydens die imbizo gepols oor sy stilswye rakende plaasaanvalle en -moorde. Die president het gesê hoewel hy nie altyd direk daaroor praat nie, dit hoegenaamd nie beteken dat hy nié daaroor bekommerd is nie. “Enigiemand wat vermoor word, is ŉ groot bekommernis vir ons almal en die aanvalle wat op plase plaasvind, is beslis ’n kwessie waaroor ons bekommerd is…. Net omdat ek nie direk praat oor die moorde op plase of in informele nedersettings nie, beteken nie dat ek nie daaroor bekommerd is nie.” Die president het ook gesê hy het die polisie gevra om om meer op plaasaanvalle en -moorde te fokus.